**Z A P I S N I K**

**SA 2. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 13. srpnja 2021.

2. sjednica Gradskog vijeća Grada Ivanić-Grada održana je dana 13. srpnja 2021. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Livia Grgić – Viša stručna suradnica za imovinsko pravne poslove

Prisutni članovi Gradskog vijeća:

Željko Pongrac, Željko Brezovečki Brzi, Milica Piličić, Ivica Kozjak, Krešimir Ceranić, Goran Leš, Lovorko Matković, Mirna Češković,, Irena Fučkar, Tibor Vuković, Miljenko Šimunović, Kristijan Škarica, Renato Mikac

Odsutni: Maja Krnjević, Mladen Prelec

Ostali prisutni:

1. Javor Bojan Leš - Gradonačelnik Grada Ivanić-Grada
2. Tihana Vuković Počuč - pročelnica Upravnog odjela za lokalnu samoupravu, pravne poslove i društvene djelatnosti
3. Tamara Mandić - pročelnica Upravnog odjela za financije i proračun
4. Milivoj Maršić - pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
5. Livia Grgić – Viša stručna suradnica za imovinsko pravne poslove
6. Matea Rešetar – vježbenik u Upravnom odjelu za lokalnu samoupravu, pravne poslove i društvene djelatnosti
7. Mile Marinčić – dekan Visoke škole Ivanić-Grad
8. Vjekoslav Broz – rukovoditelj Poslovne jedinice VIOZŽ Ivanić-Grad
9. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 2. sjednicu te konstatirao kako je sjednici od ukupno 15 prisutno 13 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 13 glasova za jednoglasno usvojen zapisnik sa Konstituirajuće sjednice Gradskog vijeća Grada Ivanić-Grada.

Prije usvajanja Dnevnog reda, predsjednik Gradskog vijeća g. Pongrac predložio je

da se zamijeni redoslijed točaka na način da točka 9. postaje točka 1., čime se naredne točke pomiču za jedno mjesto, te je predložio da se Dnevni red dopuni točkom

- **Razmatranje prijedloga i donošenje Odluke o mjerama za sprečavanje**

**nepropisnog odbacivanja otpada i mjerama za uklanjanje odbačenog**

**otpada**

Prijedlog je jednoglasno usvojen.

Gradsko vijeće jednoglasno je sa 13 glasova za usvojilo sljedeći

**D N E V N I R E D :**

1. **Aktualni sat,**
2. **Razmatranje prijedloga i donošenje Odluke o davanju suglasnosti na izmjenu Statuta Visoke škole Ivanić-Grad,**
3. **Razmatranje prijedloga i donošenje Odluke o dopuni Odluke o izboru predsjednika i članova Odbora za izbor i imenovanja,**
4. **Razmatranje prijedloga i donošenje Odluke o dopuni Odluke o izboru predsjednika i članova Odbora za financije i proračun,**
5. **Razmatranje prijedloga i donošenje Odluke o izboru predsjednika i članova Odbora za dodjelu nagrada Grada,**
6. **Razmatranje prijedloga i donošenje Godišnjeg izvještaja o izvršenju Proračuna Grada Ivanić-Grada za 2020. godinu,**
7. **Razmatranje prijedloga i donošenje:**
8. **Izvješća o Izvršenju Programa građenja objekata i uređaja komunalne infrastrukture u 2020. godini**
9. **Izvješća o Izvršenju Programa održavanja komunalne infrastrukture u 2020. godini**
10. **Razmatranje prijedloga i donošenje Odluke o raspodjeli rezultata za 2020. godinu,**
11. **Razmatranje prijedloga i donošenje Odluke o ukidanju svojstva javnog dobra nekretnine oznake k.č.br. 2994/3 put Šarampov D., površine 190 m2 upisan u zk. uložak 3697 k.o. Ivanić-Grad,**
12. **Razmatranje prijedloga i donošenje** **Odluke o ukidanju svojstva javnog dobra nekretnine oznake k.č.br. 488/8 put, površine 244 m2 upisan u zk. uložak 3490 k.o. Ivanić-Grad,**

**10. Razmatranje prijedlog i donošenje Odluke o mjerama za sprečavanje**

**nepropisnog odbacivanja otpada i mjerama za uklanjanje odbačenog**

**otpada,**

**11. Razno**

Rad prema utvrđenom dnevnom redu.

**0. TOČKA**

g. Krešimir Ceranić – pozdravlja prisutne, te postavlja četiri pitanja. Prije Covid krize razgovaralo se o prijedlogu MO- a Dubrovčak Lijevi da se kod skele u Dubrovčaku napravi selfie vidikovac, kupalište gdje se vadio pijesak da se proba na neki način malo urediti, i osvjetljenje. Ideja je dobra, Covid kriza još nije gotova te ga zanima da li bi se možda moglo krenuti sa kakvim od tih prijedloga. Slijedeća tri pitanja, navodi da nema gospodina Abramovića, odnose se na Posavske Brege - Odvojak Savske iza Dugog mosta lijevo prijavljena su tri problema i to nepropusnost kanala za slivne vode, izlaz sa poljskog puta koji je ovih dana užasan, ne može se uopće izaći na županijsku cestu koliko je trava uz županijsku cestu narasla prema Dubrovčaku. Neki problemi su prijavljeni još prošle godine, sada najnovije je trava, ništa se nije riješilo i kada se može očekivati da se to riješi, također Odvojak Savske prije Dugog mosta lijevo prije godinu dana je zatraženo postavljanje dvije lampe, moraju se postaviti stupovi jer nema stupova i g. Abramović je rekao da je u tijeku i u postupku pa kada bi se to moglo desiti , isto tako u Katancima I gradska parcela krenuli su, Komunalni centar navodno, od Polaka pa na izlaz Katanci 1 krčiti parcele međutim tu gradsku parcelu nisu. To već traje godinama, a najgore od svega je možda što je to u vlasništvu Grada.

Gradonačelnik - navodi da s obzirom da se radi o komunalnoj problematici, danas nije u mogućnosti sjednici prisustvovati komunalni redar, a s obzirom da je za većinu toga rečeno da ili je u postupku ili se nešto radi ili se radilo navodi da će si uzeti za pravo da odgovori pismenim putem na sva pitanja. Ono što na neki način zna jer se raspravljalo, to je taj vidikovac, kupalište, gdje imamo i neke nacrte te će se tu tražiti i suglasnost Hrvatskih voda, pa imamo i nekakve aktivnosti koje ćemo provoditi za staru školu pa se nada da će u okviru toga naći mogućnosti i za ovo. Za samo kupalište navodi da zna da je u vlasništvu Hrvatskih voda u potpunosti i bez nekakvih suglasnosti tu Grad sam ne može ništa. Jedno vrijeme je to čak bilo i u koncesiji, danas više nije pa ćemo i o tome vas pisanim putem obavijestiti.

g. Krešimir Ceranić – zahvaljuje na odgovoru, ali molio bi ako može interventno da se ta trava skine jer nešto će se desiti, ljudi jure velikim brzinama tamo preko Dugog mosta i katastrofa je izaći na glavnu cestu te ako može nešto barem interventno napraviti.

gđa. Mirna Češković – postavlja pet pitanja

- na novoj Industrijskoj cesti kod Kraša uočeni su nedostaci u kvaliteti radova, kontaktirane su gradske službe te ih zanima da li je nešto u međuvremenu poduzeto,

- drugo pitanje odnosi se na parket u dvorani Žeravinec, bilo je govora da će ići u popravak još 2019., pa se odgodilo za 2020.-tu, pa u kojoj je to fazi,

- treće, sugrađane zanima koja je „granica“ za držanje domaćih životinja u centru grada, kada se pomicala zadnji puta ta granica, svi znamo da centar je zapravo sve veći. Da li se možda razmišlja o pomicanju tih granica?

- četvrto, svašta se kopalo i radilo po gradu, na puno mjesta nije vraćeno u prvobitno stanje, prošlo je puno vremena od toga. Jedno takvo mjesto je raskrižje Vulinčeve i Šarampovske ulice, a mora spomenuti i Savsku ulicu od Omladinske prema Posavskim Bregima, asfalt je jako loše napravljen, ne zna da li ide još koji sloj ili je jednostavno tako loše napravljeno. Ako je to završetak radova da li je prijavljena loša kvaliteta tih radova?

- peto, odnosi se na skupljanje oborinskih voda kod semafora kod Spara. Po završetku radova je problem prijavljen, do danas nije ništa poduzeto i u kojoj je to fazi, da li će to uskoro ići, a šarampovci poručuju da su krenuli u nabavu čamaca da bi mogli u grad.

Gradonačelnik –zahvaljuje na svim pitanjima i navodi da će također većinu ipak pisano odgovoriti, te navodi da ono što zna je da je u četvrtak kontrola na Industrijskoj cesti, ne zna o kakvim se nedostacima sad radi, momentalno nije upoznat, ali vidjeti će pa će odgovoriti. Što se tiče parketa Žeravinec 2019. godine Grad ga je stavio u Proračun, Županija nije i radi toga nije bilo tada to izvršeno, u ovoj godini ne vjeruje da će biti, niti ga ima Županija, a niti Grad u ovoj godini će to moći izvršiti tako da vjeruje da se to prolongira za slijedeću godinu. Što se tiče domaćih životinja navodi da će vidjeti u Odluci o komunalnom redu kako je označeno, gdje su te granice i da li ima potrebe za pomicanjem pa se u tom slučaju i to može razmotriti. Vezano na radove navodi da oni još traju i to su većinom radovi koje provodi Vodovod i odvodnja vezano uz izmjenu vodovodnih cijevi, vraćanja u prvobitno stanje. Ima na dosta mjesta još kanala, dva cijela nogostupa su razrovana, čeka se da izvođač završi sa tim dijelom. Ono što može reći je da Grad nije dozvolio otvaranje novih gradilišta dok se postojeća potpuno ne završe, i dan danas nije dana dozvola da krenu radovi dalje, čeka se završetak radova, Nije ni Grad s time najzadovoljniji iako Grad nije naručitelj, naručitelj je Vodovod i odvodnja i tu je gospodin Broz ako ima još što dodati. Uglavnom čekat ćemo da se sadašnje stanje sanira do kraja da bi dozvolili daljnje kretanje u tom smjeru. Navodi da ne zna sada kakva je situacija na Sparovom semaforu , to se u jednom momentu nešto popravljalo, navodno da je. Sada kažete da još uvijek nije to sanirano pa će vidjeti sa komunalnim redarom u kakvoj je to situaciji.

Gđa. Mirna Češković – zahvaljuje na odgovorima, ali ništa nije spomenuto o Savskoj cesti od Omladinske na dalje o asfaltu koji je loše napravljen.

Gradonačelnik – projekt je vezan uz izmjenu vodovodnih cijevi, izvođač, naručitelj i nositelj investicije je Vodovod i odvodnja tako da ćemo im proslijediti pitanje.

Predsjednik Gradskog vijeća – navodi da je Odluka o držanju domaćih životinja revidirana i pred nekih četiri vijeća je mijenjana, nove granice su određene te je treba samo pogledati.

g. Željko Brezovečki Brzi – postavlja slijedećih pet pitanja, a ujedno navodi da se ponavlja problem nadzora nad izvođenjem radova u gradu. Prvo pitanje – Elektrocentar Petek izvodio je radove u Ulici Pavla Jelića kod kućnog broja 10 gdje je prekopana širina ceste 3 metra i po cijeloj širini ceste prelazi u poljoprivredno zemljište gdje su izvodili nekakve radove. Šljunak je, rupa je sada već dubine pedlja, ljudi razbijaju aute, žale se, navodi da je dobio 17 pritužbi sa tog mjesta i pitanja kada će biti vraćeno u prvobitno stanje. Navodi da nije do Grada, nije do njih, ali očito je da je do nekoga tko nadgleda sve te radove u gradu jer kada se izda nalog, kada se napravi nitko ne dođe prekontrolirati da utvrdi da li je vraćeno u prvobitno stanje. Tako je i , kao što je navela kolegica Češković, raskrižje Vulinčeve i naselja Siporeks, 50 metara od Spomen doma A. Vulinca, već četiri mjeseca nije napravljen nogostup, napravljena je nova cesta, napravljen je prilaz, četiri nove ceste, ali nogostup nije napravljen, i dalje je šljunak i kamen i ništa nije napravljeno. Slijedeće pitanje može se nadovezati na prvo, a to je prijelaz prema sportskoj dvorani rađeno je, odnosno spojen je t com, isto je presječen nogostup, vraćen šljunak, ulegnuto je, blato je i trava, i opet nije vraćeno u prvobitno stanje. Elektrocentar Petek postavljao je na Žeravincu stupove, presjekao je nogostup i nije stavio asfalt nego je izbetonirao. Da Grad želi beton betonirao bi cijeli Ivanić. Željeli bi da grad bude asfaltiran onako kako je bio, a to se posebno odnosi na izvođače koji naprave kako im je jeftinije jer su shvatili da se ne kontrolira i tako se ponašaju. Ne želi pisani odgovor već traži da kada dođe komunalni redar da nađe vremena i mjesta, on mu stoji na dispoziciji da ga odvede do lokacije i pokaže ovo što je sada rekao ovdje i već na zadnjih nekoliko vijeća govori i ništa se nije napravilo. Treće pitanje postavlja vezano na semafor kod ljekarne u Savskoj gdje je skinuto tipkala te kada pješak dođe ne može stisnuti tipku da se promijeni semafor. Navodi da je prije šest mjeseci pitao vezano za isti semafor vezano na prolaz motora, obzirom da semafor ne prepoznaje to vozilo već prepoznaje tek auto i tako motociklisti moraju čekati dok ne dođe auto da bi ga prepoznao i promijenio svijetlo. Ne zna zašto je to tako i moli da se nešto poduzme. Slijedeće pitanje odnosi se na Odbor branitelja, na istom je preloženo da ako je moguće pošto se spomenike održava da se na spomenike stavi bar kod da posjetitelji mogu očitati bar kod i nešto naučiti o tom spomeniku. Peto pitanje postavljaju stanari iz Ulice ruža iz zgrade broj 10 žale se na manjak parkirnih mjesta. U nekoliko navrata se isto razmatralo, međutim Ulica ruža samo s jedne strane ima parkirna mjesta i postoji mjesta do Ivanićplasta pa da se razmotri ta mogućnost da se nešto proširi.

Gradonačelnik – vijećnik je i sam rekao da je ovo problematika komunalne službe, redara, toga tko je investitor tko nije, na mnogo mjesta u gradu Grad nije investitor nego su investicije mimo Grda, ali istina je da Grad daje suglasnost za početak radova i da ukoliko nije vraćeno u prvobitno stanje ima modalitete na neki način da se pokuša naplatiti ili prisiliti izvođača radova da obešteti Grad. Slaže se da ima dosta tih problema, pogotovo što je dosta radova u gradu sa različitim investicijama i prihvaća kritiku i vidjet će po svim pitanjima i gđe. Češković i g. Ceranića i ovim sada, sumirat će u Gradu, vidjeti jedno po jedno sve što je nabrojano da se vidi u čemu je problem i na svako od njih odreagirati i vidjeti šta se odradilo sa komunalnom službom. Što se tiče inicijative Odbora branitelja vezano za označavanje bar kodovima ne samo tog spomenika već i svih ostalih važnijih mjesta u gradu postoji, na tome već radi Turistička zajednica kroz svoj projekt i vjeruje da ako nije onda će uključiti još i to i da ćemo uskoro imati na svim važnijim lokacijama u gradu koje su bitne i o kojima se treba nešto reći da ćemo imati postavljene bar kodove. Vezano na parkirna mjesta i Ulicu ruža navodi da mora reći da nije moguće od strane Ivanićplasta raditi parkirališta, tamo će se uređivati dječje igralište i ono će biti pješačka zona što praktički već i je, a razmatra se otvaranje parkirnih mjesta u Vukovarskoj ulici gdje ima prostora i gradska je parcela na uglu i vjerojatno ona površina bi se dala urediti s tim da u tom slučaju neće biti stanarima omogućeno da im je auto kako se kaže ispred nosa na pet metara nego će bit 30 metara lijevo ili 40 metara desno. Vrlo često se zahtijeva stvari koje nije moguće izvršiti. Razmišlja se i općenito o proširenju parkirnih potencijala grada i o idućoj godini eventualno uvođenju reda u sektor naplate parkiranja, općenito parkirnih mjesta i širenju parkirnih kapaciteta, a u blizini te zgrade u Ulici ruža je predviđeno tim nekakvim idejnim rješenjima da se upravo u tom djelu otvara jedan dio novih parkirnih mjesta.

g. Renato Mikac – navodi da kakva bi bili oporba kada ne bi imali kritiku, te želi ukazati da su već na početku kod konstituiranja kod prve sjednice bili izigrani, nisu imali mogućnost dogovoriti se oko kandidata za podpredsjednika

Nakon opaske predsjednika Gradskog vijeća da je trenutno aktualni sat kada vijećnici imaju mogućnost postavljanja pitanja postavlja slijedeća pitanja - nadovezujući se na g. Brezovečkog što se tiče nadzora radova u gradu, konkretno Naftaplinska ulica, sada je u tijeku rekonstrukcija, dva sloja asfalta su postavljena, navodi da su katastrofa, već sada ima na par mjesta gdje će biti rupe već možda za mjesec dana, tjedan dana nitko nije ništa taknuo, bankine, pristupne mostove, sve je onako kako je započeto. Drugo pitanje vezano je uz Odluku o povećanju cijene naplate odvoza otpada čime se ljude stavilo sada na gotov čin. Radi se o povećanju od oko 80%. Slijedeće pitanje gradonačelniku postavlja vezano na kredit Grada dignut 09.03. za šta je dignut i zašto je došlo do promjene banke? Nadalje navodi da su pokrenuli inicijativu građana za ukidanje cestarine na dionici Križ-Ivanić-Ježevo, Županijska skupština je inicijativu podržala, upućena je Ministarstvu prometa i veza, te je jučer stigao odgovor iz kojeg se da naslutiti da ne misle ukidati cestarinu jer godišnji prihod od te cestarine je pozamašan, gradonačelnik sigurno zna, i pitanje je što misli Grad učiniti po tom pitanju, te ako se ne može dobiti smanjenje cestarine da li se može da građani Ivanića, Kloštra i Križa da dobiju neku razumnu cijenu za prolaz te dionice jer Hrvatske autoceste i Ministarstvo se ograđuje time što postoji alternativna cesta preko Rugvice, Breške Grede, a smatra da to nije rješenje.

Gradonačelnik – zahvaljuje na postavljenim pitanjima, te navodi da je prvo bila konstatacija u kojoj ne vidi uopće u kojoj mjeri bi netko ovdje učestvovao s bilo čime te misli da jasno Pravilnik o konstituiranju Gradskog vijeća govori što i kako je potrebno da se nešto konstituira i ne vidi nikakav problem u tome da konkretno on ili njegova stranka nije preložila kandidata, a zašto nije to zna sam. Vezano na Naftaplinsku odgovara da i sam tamo često prolazi i zna da je jako angažiran nadzor na tom dijelu i misli da je izvođač dobro radio tamo posao, cesta još nije završena, bankine još nisu niti nasipane, ali biti će, nije još kompletno niti asfaltirana, misli da vijećnik tendenciozno govori o tome i da je Grad tu itekako izašao u susret građanima tog dijela, čak je prihvatio korekcije građana na početku i izvršio korekcije u samom projektu na inicijativu građana u maksimalnom omjeru u kom se u tom momentu moglo, i na neki način, navodi da je tamo osobno rekao, da u nekoj budućnosti ukoliko će biti mogućnosti za nogostup sa jedne strane da će se povući još i nogostup. Sam kolnik misli da je dobro napravljen i izvučen u odnosu na sve ono što se moglo tehnički napraviti iako nije stručnjak, ali razgovara sa gospođom Jakšić koja je nadzor na tom dijelu i zna da se poprilično izlazilo u susret mnogim tamo građanima i u izvlačenju nekih šahti i još nekih dijelova i problematike koja je bila ovisno od kućanstva do kućanstva i zna da su u velikoj mjeri građani učestvovali u tome, ali dobro to je sada stvar percepcije, momenta, ove govornice ili ne zna čega. Kada se govori o otpadu, da odvoz će poskupjeti ne 80% nego 33%, problematika otpada je aktualna u cijeloj državi, u odnosu na druge sredine misli da je Ivanić među onima koji ima među manjim cijenama odvoza otpada. Osim toga uvodi se i novi standard u grad, uvode se dodatne kante, neće se više skupljati u vreće nego će dobiti kante, jedan dio je već došao i deponiran je, biti će podijeljen građanima i podići će se i sama usluga i biti će i mogućnost da svaki građanin utječe na cijenu odvoza brojem samih odvoza i načinom na koji prikuplja otpad. Ukoliko će građani prikupljati, odvajati otpad imat će možda potrebu za jednim odvozom otpada, a ne četiri čime se i cijena smanjuje, ali generalno svatko tko bi rekao da će cijena sanacije otpada biti jeftinija bi lagao, pa to ne može reći niti on. Da, cijena će rasti i u godinama koje su ispred nas vjerojatno će još rasti jer na razini države nema spalionice, nema drugog oblika rješavanja otpada, naše odlagalište se popunjava, ima mjesta za još, nada se, tri godine. Pokušava se raditi na proširenju našeg odlagališta, to smanjuje cijenu, ne mora se odvoziti otpadu Veliku Goricu, Vrbovec ili neku drugu lokaciju, a u budućnosti je to problematika oko koje će se sigurno baviti sa tom problematikom, generalno rekao bi da je problem ne samo Ivanića nego i šire, a misli da se mi jako dobro u tome držimo i da je s obzirom na druge sredine kod nas to odlično riješeno. Vezano na kredit navodi da je zadnji kredit dignut za sportsku dvoranu u Graberju i za proširenje vrtića na Žeravincu. Promjena banke je bila u tekućem poslovanju nevezano za kredit niti je u tijeku samog kredita mijenjana banka ili bilo šta, znači banka je promijenjena radi toga što su naprosto dobiveni bolji uvjeti. Priča razgovora o smanjenju cestarine je počela puno prije građanske peticije koju je podržao osobno i cijela gradska uprava, drago mu je da je peticija pokrenuta i da se u tom kontekstu pritisak koji se radi već godinama prije još dodatno pojačao peticijom. Osobno niti u jednom momentu niti u jednom razgovoru koji je vodio nije rekao da će cestarina biti ukinuta, to odgovorno tvrdi, ali je rekao da je ministar obećao da će u režimu naplate koji će biti peterotarifni, za što je HAC dobio sredstva EU da se uvede, da će se uzeti u obzir sredine kao što je Ivanić koje su blizu velikih gradova i da će za njih biti smanjena tarifa, odnosno da će se smanjiti cijena autoceste za takove sredine kao što je Ivanić u blizini Zagreba i ostale takve sredine. Navodi da ukoliko je ministar takvom izjavom lagao njega onda on laže i vijećnike i građane. Taj sustav još nije uveden, u planu je uvođenja, trenutno imamo dvotarifni, te navodi da je upoznat s tim da se planira uvesti peterotarifni sustav koji će omogućiti da se za pojedine takve prigradske gradove ili naselja smanji cestarina i to je ono za što se zalažu i dalje o tome komuniciraju i tome teže, a cijena sigurno neće biti ukinuta plaćanja cestarine za Ivanić-Grad i nikada to nitko nije niti rekao. Što se tiče ceste koju je vijećnik naveo, koja je sada državna cesta, od Breške Grede, Zeline, Trebovca pa dalje koja je sada državna navodi da su se borili da postane državna kako bi potaknuli uređenje te prometnice. To je prometnica kroz koju je ogroman pritisak prometa gdje je bitno urediti, proširiti prometnicu, izgraditi nogostupe kroz naša sela, biciklističke staze i to je ono što Hrvatske ceste rade, znači taj projekt je u projektiranju, nada se da će se tijekom ove ili početkom iduće godine doći do glavnog projekta, do građevinske dozvole. Nekakva procjena je između 70 i 80 milijuna kuna vrijednost izgradnje cijele te ceste i nada se da će se za par godina započeti sa uređenjem te prometnice koja bi išla u tri ili četiri dionice i da se dobije modernu cestu širine 6 metara i svega ostalog što tome pripada. Navodi da i dalje podržava inicijativu i uzima si kao obavezu da nazove i samog ministra i ministarstvo i da obavijesti i vijećnike i građane što je dalje za raditi u kontekstu, koji je stav HAC-a i prema Gradu i gdje smo sa tim projektom. Drago mu je da je to nekakav zajednički projekt iza kojeg su svi stali i vjeruje da će zajedničkim angažmanom i građana i inicijative i Grada se uspjeti izboriti za smanjenje cijene same autoceste, ali i za izgradnju nove ceste kroz ova naša ruralna područja što će podići razinu života u dom dijelu našeg Grada.

1. **TOČKA**

dr. Mile Marinčić – uvodno navodi da je poznato da je prošle godine u sedmom mjesecu Visoka škola dobila samostalnost nakon što je dvije godine bila pod mentorstvom, te napominje da kako rade tako uočavaju stvari koje treba korigirati jer su nešto između privatnoga i javnoga, poluprivatno, ali više privatno, kada treba nešto Ministarstvu onda treba ispuniti sve obveza kao i bilo koja druga ustanova, a kada treba od Ministarstva onda kažu vi ste privatna ustanova pa onda ništa od toga. U skladu s tim kroz ovo vrijeme savjetujući se sa pravnom službom u Gradu kao osnivačem cijelo vrijeme pokušavaju urediti svoj Statut na pravi način kako bi se olakšalo funkcioniranje jer ih je ukupno jako malo na Visokoj školi, u ovom trenutku u administrativnom dijelu osim dekana su voditeljica referade i glavna tajnica. Za usporedbu navodi da u drugim visokoškolskim ustanovama u tom segmentu je i do petnaest osoba. Zato je predložena ova izmjena, znači planirana su dva prodekana, jedan od njih trenutačno je savjetnica za studente i nastavu, to će u budućnosti biti mjesto prodekana za studente i nastavu, a drugo prodekansko mjesto koje se nada da će ostvariti u naredne dvije godine je pitanje onoga što je financiranje, što je međunarodna suradnja i suradnja s gospodarstvom. To je prvi dio prijedloga, a u drugom dijelu traži se izmjena iz jednostavnog razloga, trenutačno je zaposleno 5,5 profesora, od toga 4 na 100% ako se broji i njega koji odrađuje i mjesto dekana, jedna profesorica je na 0,5 % i 5 profesor je na po 20%. upravo tu gdje je 5 profesora na po 20%, neće reći da imaju problem, ali to stvara poteškoće, dakle to su svi članovi stručnog vijeća i kada je potrebna sjednica oni imaju svoje domicilne institucije, oni su po bolnicama, imaju dežurstva i dolazi do situacije da se ne može ostvariti kvorum, a Stručno vijeće je najveće tijelo Visoke škole, dakle ostavljamo po strani Upravno vijeće, ono odlučuje o upravljanju, financijama i tako dalje, a Stručno vijeće odlučuje onome što je obrazovni dio, što je pitanje izbora u zvanja i to je tijelo izuzetno važno. Ako se ne može okupiti kvorum, a po difoltu saziva sjednicu svakog zadnjeg utorka u mjesecu, no događa se da su ljudi tada obavezni, dežurni i onda je problem izglasavanja odluka. Tijekom pandemije olakšano je bilo jer su bile on line sjednice, međutim za budućnost će to biti teško i to stvara veliki problem i jedini razlog izmjene u ovom dijelu da se ubuduće Stručno vijeće posloži na način da to budu ljudi koji će uvijek ili gotovo uvijek biti nazočni na sjednici Stručnog vijeća. Ujedno navodi da studijski program fizioterapije + dvije čeka potpis ministra.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**O D L U K A**

**o davanju suglasnosti na izmjenu Statuta Visoke škole Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

1. **TOČKA**

g. Željko Brezovečki Brzi– iznio je prijedlog Odbora za izbor i imenovanja kojim se predlaže izbor gospodina Miljenka Šimunovića iz Ivanić-Grada za 5. člana Odbora za izbor i imenovanje.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o dopuni Odluke o izboru predsjednika i članova**

**Odbora za izbor i imenovanja**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**3. TOČKA**

g. Željko Brezovečki Brzi– iznio je prijedlog Odbora za izbor i imenovanja kojim se predlaže izbor Maje Krnjević iz Ivanić-Grada za 5. člana Odbora za financije i proračun.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o dopuni Odluke o izboru predsjednika i članova**

**Odbora za financije i proračun**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Željko Brezovečki Brzi - iznio je prijedlog Odbora za izbor i imenovanja kojim se u Odbor za dodjelu nagrada Grada predlažu Željko Pongrac za predsjednika i za članove Odbora doc.dr. Mile Marinčić, Slavica Rodić, Ilija Krištić i Kristijan Škarica.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**o izboru predsjednika i članova Odbora za dodjelu nagrada Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Tamara Mandić – uvodno navodi da Godišnji izvještaj o izvršenju proračuna Grada sadrži sve prihode i primitke te rashode i izdatke Grada Ivanić-Grada i proračunskih korisnika. U okviru proračuna Grada Ivanić-Grada, konsolidirani su proračunski korisnici Dječji vrtić Ivanić-Grad, muzej Ivanić-Grad, POU Ivanić-Grad, Gradska knjižnica Ivanić-Grad, Vatrogasna postrojba i Visoka škola Ivanić-Grad. Ukupno ostvareni prihodi i primici konsolidiranog proračuna za 2020. godinu iznose 84.379.000,00 kn što je u odnosu na 2019. godinu povećanje od 1,2 %, au odnosu na Plan izvršeno je 75,8%. Ostvarene prihode čine prihodi poslovanja, prihodi od prodaje nefinancijske imovine i zaduživanja. Ukupni rashodi u istom razdoblju iznose 80.659.480,00 kn što je u odnosu na 2019. godinu smanjenje od 0,6%, u odnosu na Plan realizirano je 72,4% ukupnih rashoda i izdataka. Rashode čine rashodi poslovanja, rashodi za nabavu nefinancijske imovine te izdaci za financijsku imovinu i otplatu zajmova. U 2020. godini ostvaren je višak u iznosu 3.720.454,00 kn. Viškom iz 2020. godine pokriven je manjak iz prethodnih godina te višak koji se prenosi u slijedeću godinu iznosi 3.450,117,00 kn te će se isti utrošiti u 2021. godini. Prihodi poslovanja u 2020. godini ostvareni su u iznosu od 71.623.000,00 kn što je smanjenje u odnosu na 2019. godinu od 1,2%, a u odnosu na Plan ostvareno je 81,8% planiranih prihoda poslovanja. U prihode poslovanja ulaze prihodi od poreza koji su ostvareni 27.787.746,91 kn ili 7,5% smanjenja od 2019. godine. Zatim prihodi od upravnih i administrativnih pristojbi, pristojbi po posebnim propisima i naknada u ukupnom iznosu od 23.638.939,36 kn što je za 6,6% manje od 2019. godinu. Najveće smanjenje bilo je na ostvarenju prihoda od rudne rente koji je u odnosu na 2019. godinu smanjen za 18,5%. prihodi od pomoći iz inozemstva i od subjekata unutar općeg proračuna ostvareni su u iznosu od 12.874.491,10 kn što je povećanje od 5% u odnosu na 2019. U ovaj prihod ulaze tekuće i kapitalne pomoći dobivene putem ugovora o dodjeli bespovratnih sredstava za projekte koji se financiraju iz fondova EU, iz državnog proračuna te prihodi županijskog proračuna. Primici od financijske imovine i zaduživanja u 2020. godini iznosili su 10.437.000,00 kn, što je povećanje u odnosu na 2019. 20,4%, a od planiranog je ostvareno 49,7%. Iz kreditnog zaduženja financirane su izgradnja modularno drvno-tehnološkog poduzetničkog inkubatora, uređenje svlačionica ispod tribina na SP Zelenjak, izgradnja parkirališta u Školskoj ulici u Ivanić-Gradu, šetnica uz rijeku Lonju, unapređenje prometne infrastrukture poduzetničke zone Ivanić-Grad jug - zona 3, to je cesta Josip Kraš, zatim amfiteatar na Zelenjaku, te energetska obnova zgrade Civilne zaštite i Vatrogasne postrojbe. Što se tiče izvršenja rashoda rashodi poslovanja ostvareni su u iznosu od 58.409.000,00 kn što je na razini 2019. godine, odnosno u odnosu na planirano realizirano je 90,6%. Rashodi poslovanja odnose se na rashode za zaposlene u iznosu od 21.630.000,00 kn, materijalne rashode u iznosu od 25.568.000,00 kn te financijske rashode, subvencije, pomoći dane u inozemstvo i unutar općeg proračuna, naknade i ostale rashode u ukupnom iznosu od 11.211.000,00 kn. Rashodi za nabavu nefinancijske imovine ostvareni su u iznosu od 20.869.000,00 kn što je povećanje u odnosu na 2019. godinu 4,9%, a u odnosu na planirani iznos ostvareno je 46,4%. Najveće investicije u 2020. godini je izgradnja modularno drvno tehnološkog inkubatora cca 4.000.000,00 kn, zatim cesta Josip Kraš 3.220.000,00 kn, uređenje SP Zelanjak 2.780.000,00 kn, šetnice uz rijeku Lonju 1.900.000,00, energetska obnova zgrade Civilne zaštite 1.398.000,00 kn, te izgradnja reciklažnog dvorišta u Tarnom sa 900.000,00 kn. Izdaci za financijsku imovinu i otplatu zajmova ostvareni su u iznosu od 1.381.000,00 kn što je manje za 42,5% u odnosu na 2019. godinu ali na nivou je planiranog iznosa. Izdaci za otplatu kredita odnose se na kredit Addiko banke i Hrvatske banke za obnovu i razvitak. Addiko banci su otplaćene sve rate u 2020. godini, a sa HBOR-om Grad je potpisao dodatak Sporazuma gdje je koristio moratorij na kreditne obveze u periodu od 30.06. do 31.12.2020. godine.

Gđa. Mirna Češković – navodi da Grad ima nenaplaćenih dospjelih potraživanja u iznosu 22.000.000,00 kn te postavlja pitanje koja je starost tog duga i da li su pokrenuti postupci da se to pokuša naplatiti?

Gđa. Tamara Mandić – od tih 22.000.000,00 kn starosna struktura vezano za komunalnu naknadu je da je kašnjenje od 1 do 3 godine 2.021.000,00 kn, a kašnjenje preko 3 godine 5.368.000,00 kn. Najveći dužnik je Damex gradnja gdje je u tijeku sudski postupak i radi se i na ukidanju Rješenja iz razloga što tamo nema osnovne priključke te je sada to u razmatranju, a što se tiče naplate dugovanja ono je u tijeku, građani su obaviješteni, ovrhama će se ići na naplatu dugovanja, krenulo se s rješenjima i svi dužnici kojima je dospijeće 31.12. ići će se na ovrhe.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za usvojena

**Godišnji izvještaj o izvršenju Proračuna Grada Ivanić-Grada za 2020. godinu**

Akt prileži zapisniku i čini njegov sastavni dio.

Napomena: Akt je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

g. Milivoj Maršić – u uvodnom obrazloženju navodi da se u Programu građenja objekata i uređaja komunalne infrastrukture za 2020. godinu vidi da je planirano ukupno 46.39.500,00 kn, a izvršeno 21.759.000,00 kn, 47 %. Izvršenje je relativno malo prije svega što su tri velika projekta prebačena u iduću godinu, to je dvorana u Graberju Ivanićkom 12.500.00,00 kn i dječji vrtić Žeravinec 2.800.000,00 koji su započeti radovi ove godine i cesta u Industrijskoj zoni, tzv. Kraš, konačni obračun je napravljen ove godine tako daj okončana situacija ove godine. Inače u samom tom Programu ukupno je 14 programa na kojima se radilo i financirani su iz ukupno deset izvora, tri najveća izvora su bili zaduživanje 49 %, komunalne potpore 23 % i rudna renta 12 %, što čini ukupno 84 %. Održavanje komunalne infrastrukture za 2020. godinu je planirano ukupno 12.265.000,00 kn, izvršeno je 11.579.000,00 ili 94 %. Ukupno je pet programa, dvanaest aktivnosti i sve skupa je financirano iz šest izvora. Najveći izvor za financiranje tih rashoda je komunalna naknada, a ostali prihodi su u manjem obimu.

Gradsko vijeće jednoglasno je prihvatilo prijedlog predsjednika Gradskog vijeća da se objedine rasprave po obje podtočke predmetne točke.

**a)**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojeno

**Izvješće**

**o Izvršenju Programa građenja objekata i uređaja komunalne infrastrukture u 2020. godini**

**b)**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojeno

**Izvješće**

**o Izvršenju Programa održavanja komunalne infrastrukture u 2020. godini**

Izvješća prileže zapisniku i čini njegov sastavni dio.

Napomena: Izvješća su u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća.

**7. TOČKA**

Gđa. Tamara Mandić - Proračun i proračunski korisnici obvezni su temeljem Zakona o proračunu sastavljati financijske izvještaje za razdoblja u tijeku proračunske godine i za tekuću proračunsku godinu. Financijski izvještaji izrađuju se s ciljem prezentiranja informacija o financijskom položaju i uspješnosti ispunjavanja postavljenih ciljeva. Pravilnikom o financijskom izvještavanju u proračunskom propisan je oblik i sadržaj financijskih izvještaja, razdoblja za koja se sastavljaju te obveza i rokovi njihova podnošenja. Na kraju izvještajnog razdoblja rezultat poslovanja utvrđuje se sučeljavanjem ukupnih prihoda/primitaka i rashoda/izdataka, pri čemu se saldo utvrđuje u okviru podskupine 922 Višak/manjak prihoda. Odredbom članka 82. stavka 2. Pravilnika o proračunskom računovodstvu i računskom planu propisano je da se stanja utvrđena na osnovnim računima podskupine 922 – Višak/manjak prihoda i iskazana u financijskim izvještajima za proračunsku godinu, raspodjeljuju u sljedećoj proračunskoj godini u skladu s odlukom o raspodjeli rezultata i uz pridržavanje ograničenja u skladu s propisima iz područja proračuna. Grad Ivanić-Grad je izradio i predao financijske izvještaje za 2020. godinu u obliku i rokovima propisanim Pravilnikom o financijskom izvještavanju u proračunskom računovodstvu, pri čemu je na dan 31. prosinca 2020. godine kao financijski rezultat poslovanja utvrđen ukupan kumulirani višak prihoda u iznosu od 2.990.915,00 kuna koji se sastoji od prenesenog manjka iz prethodnih godina u iznosu 532.898,00 kuna i viška prihoda i primitaka ostvarenih u tekućoj 2020. godini u iznosu 3.523.813,00 kuna. Utvrđeni financijski rezultat u iznosu od 2.990.915,00 kuna u svojoj računovodstveno propisanoj strukturi proizlazi iz viška prihoda poslovanja u iznosu od 145.126.792,00 kuna, viška primitaka od financijske imovine od 34.984.146,00 kuna i manjka prihoda od nefinancijske imovine od 177.120.023,00 kuna. Ovim Prijedlogom odluke o raspodjeli financijskog rezultata Grada Ivanić-Grada za 2020. godinu utvrđuje se financijski rezultat poslovanja, preraspodjela rezultata u svrhu knjigovodstvenog usklađenja na računima podskupine 922 unutar istih izvora financiranja, te raspored dijela viška neutrošenih namjenskih prihoda, kao i njihovo planiranje u izmjenama i dopunama Proračuna Grada Ivanić-Grada za 2021. godinu.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako su sa 13 glasova za jednoglasno usvojene

**O D L U K A**

**o raspodjeli rezultata za 2020. godinu,**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

Gđa. Tihana Vuković Počuč – Navodi da je predmetna Odluka iz područja rješavanja imovinsko pravnih odnosa, radi se o nekretnini koja površinom nije velika, ali je u zemljišnim knjigama upisana javno dobro u općoj uporabi. Grad takvu nekretninu ne smije prodati, iako je podneseno pismo namjere za kupnju, dok se to svojstvo javnog dobra ne ukine. Zakon o cestama kaže da odluku o ukidanju svojstva javnog dobra donosi predstavničko tijelo, odnosno Gradsko vijeće i zbog toga je pripremljen tekst ove odluke. Nakon ukidanja javnog dobra u Zemljišnim knjigama Grad će moći izvršiti putem ovlaštenog vještaka procjenu i raspisati natječaj ili ovisno o veličini površine sukladno Odluci o raspolaganju nekretninama u vlasništvu Grada moći će prodati predmetnu parcelu.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako su sa 13 glasova za jednoglasno usvojene

**O D L U K A**

**o ukidanju svojstva javnog dobra nekretnine oznake k.č.br. 2994/3 put Šarampov Donji, površine 190 m2 upisan uzk. uložak 3697 k.o. Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

Gđa. Tihana Vuković Počuč – predmetna odluka sadržajno je identična prethodnoj odluci, znači temeljem odredbi Zakona o cestama potrebno je ukinuti svojstvo javnog dobra kako bi se moglo sukladno Odluci o raspolaganju nekretninama eventualnom zainteresiranom kupcu nekretninu prodati po uvjetima iz Odluke Gradskog vijeća.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako su sa 13 glasova za jednoglasno usvojene

**O D L U K A**

**o ukidanju svojstva javnog dobra nekretnine oznake k.č.br. 488/8 put, površine 224 m2 upisan u zk. uložak 3490 k.o. Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**10. TOČKA**

g. Milivoj Maršić – Grad Ivanić-Grad prijavio je projekt sanacije devet lokacija divljih deponija na području Ivanić-Grada i predmetna Odluka, za koju se nada da će danas biti usvojena, potrebno je dostaviti u okviru prijavljenog projekta. Projekt je prijavljen na javni poziv za neposredno sufinanciranje uklanjanja otpada odbačenog u okoliš koji provodi Fond za zaštitu okoliša i energetsku učinkovitost. Sama Odluka sadržana je i u našoj Odluci o komunalnom redu, čl. 132, koja definira i opisuje postupanje sa nepropisnim odbacivanjem otpada s time da je u predloženoj Odluci prošireno samo u čl. 2. mjere koje se odnose na sprečavanje nepropisnog odbacivanja otpada koje su sada o ovoj današnjoj Odluci znači definirane, koje se kasnije onda i sufinanciraju, a te mjere su prije svega uspostava sustava za primanje obavijesti o nepropisno odbačenom otpadu, zatim uspostava sustava evidentiranja lokacija odbačenog otpada i provedba redovitog godišnjeg nadzora područja jedinica lokalne samouprave radi utvrđivanja postojanja odbačenog otpada, a posebno lokacija na kojima je prethodne dvije godine evidentirano postojanje odbačenog otpada.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**O D L U K U**

**o mjerama za sprečavanje nepropisnog odbacivanja otpada i**

**mjerama za uklanjanje odbačenog otpada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA**

Gradonačelnik Grada Ivanić-Grada izvijestio je nazočne o poduzetim radnjama, odnosno upućenom dopisu u Hrvatske šume d.o.o. i INA-Industriju nafte d.d. radi rješavanja problematike puta u šumi Žutici. Nositelj radova će biti INA, Hrvatske šume su pristale na sufinanciranje, a izvođač će biti Županijske ceste.

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17.10 sati.

Zapisnik izradila PREDSJEDNIK GRADSKOG VIJEĆA:

Nikolina Mužević Željko Pongrac, pravnik kriminalist